b'\n_START_ARTICLE_\nMaui (mytologi)\n_START_PARAGRAPH_\nMaui er en tvetydig figur i polynesisk mytologi; han forekommer i fortellinger p\xc3\xa5 flere av \xc3\xb8yene. Han er b\xc3\xa5de en trollmann og en luringgud som utfordrer \xc3\xb8vrige guder, en kulturhelt som bringer ilden til menneskene, og han er medvirkende i skapelsen, eller i det minste i fremveksten, av noen av \xc3\xb8yene._NEWLINE_Han ble f\xc3\xb8dt som en av fem br\xc3\xb8dre ved en misforst\xc3\xa5else, ble oppfostret av en gudelignende forfader, men vendte til slutt tilbake til sin familie. _NEWLINE_I flere av fortellingene om ham fors\xc3\xb8ker han \xc3\xa5 endre tingenes tilstand, forlenge dagen eller utfordre d\xc3\xb8den. I en fortelling om dette siste blir han knust under en d\xc3\xb8dsgudinnes fot n\xc3\xa5r han fors\xc3\xb8ker \xc3\xa5 krype inn i hennes skj\xc3\xb8d for \xc3\xa5 snu livets lover.'